EFF skors drie hoës | Maroela Media
Dali Mpofu, voorsitter van die EFF Foto: EFF, Facebook
Khanyisile Litchfield-Tshabalala, Mpho Ramakatsa en Andile Mngxitama verloor ook hul setels in die parlement.
Lucky Twala, die vierde van die "Groep van Vier", is reeds in Februarie vir drie jaar lank geskors. Dit sal binne 'n jaar verval indien hy aan sekere voorwaardes voldoen. Hy moet onder andere skriftelik om verskoning vra aan Godrich Gardee, die sekretaris-generaal van die EFF; hy moet binne 10 dae in die parlement aanmeld; en hy mag nie skuldig bevind word aan enige oortreding volgens die EFF-grondwet of gedragskode nie.
Ramakatsa was die party se nasionale koördineerder; Mngxitama was 'n lid van die interim sentrale beheerspan en die "oorlogsraad" tot die party se Nasionale Vergadering in Mangaung in Desember; en Litchfield-Tshabalala was ook 'n lid van die interim sentrale beheerspan tot die Nasionale Vergadering. Twala was 'n "gewone" lid.
Hul oortredings sluit in dat hulle met die media gepraat het na hul skorsing, dat hulle finansiële wanbestuur geïmpliseer het; dat hulle inligting aan die media uitgelek het; en dat hulle nie die Staatsrede bygewoon het nie.
Mngxitama het glo veral openbare uitlatings gemaak waartydens die party se leierskap en integriteit veroordeel is.
Die EFF het verlede jaar 21 setels in die parlement bekom toe Julius Malema 'n verrassende terugkeer gemaak het nadat hy as leier van die ANC-jeugliga geskors is en sy eie party begin het.